Atli Ísleifsson skrifar 2. ágúst 2016 14:54 Foreldrar Humayun Khan ávörpuðu flokksþing demókrata á dögunum . Vísir / AFP Bandaríski hermaðurinn Humayun Khan , sem fórst í sprengingu í Írak árið 2004 , hefur óvænt orðið að leikanda í baráttunni fyrir bandarísku forsetakosningarnar sem fram fara í nóvember . Foreldrar Khan ávörpuðu flokksþing Demókrataflokksins sem fram fór í Fíladelfíu á dögunum þar sem þau gagnrýndu Donald Trump , frambjóðanda repúlikana , og drógu í efa að hann hafi nokkurn tímann lesið stjórnarskrá Bandaríkjanna og spurðu hverju hann hefði fórnað fyrir Bandaríkin . Trump skaut síðar á móður Khan fyrir að hafa þagað á meðan á ræðu eiginmanns hennar stóð , og spurði spyrilinn hvort hún hefði mögulega ekki mátt taka til máls . Aðspurður um hverju hann hafi fórnað fyrir Bandaríkin svaraði Trump því meðal annars að hann hafi skapað mörg störf . Repúblikanar hafa margir harðlega gagnrýnt Trump fyrir viðbröðin . En hver var Humayun Khan ? Humayun Khan var fæddur árið 1976 í Pakistan en fjölskylda hans fluttist til Bandaríkjanna tveimur árum eftir að hann kom í heiminn . Þau settust að í bænum Silver Spring í Maryland-ríki þar sem Humayun ólst upp ásamt tveimur bræðrum sínum . Mynd / Bandaríkjaher Í frétt BBC kemur fram að faðir hans , Khizr Khan , hafi lýst syni sínum sem barni með mikla föðurlandsást og að hann hefði dáðst að Thomas Jefferson . Á meðan hann hafi verið í gagnfræðiskóla hafi hann starfað sem sjálfboðaliði til að kenna fötluðum börnum að synda . Khan skráði sig í herinn eftir að hafa stundað nám í Virginíuháskóla , en faðir hans , sem starfar sem lögfræðingur , lagðist gegn áformunum . „ Hann vildi gefa til baka . Það er það sem hann vildi gera , “ sagði faðir hans í samtali við Washington Post árið 2005 . Khan útskrifaðist úr háskóla árið 2000 og starfaði svo innan hersins í fjögur ár . Var hann skipaður í stöðu kafteins ( e. captain ) innan hersins . Breytt áform eftir 11. septemberBBC greinir frá því að Khan hafi ætlað sér að fara í frekara laganám upp úr aldamótum , en hann hafi breytt áformum sínum eftir hryðjuverkaárásirnar 11. september 2001 . Hann ákvað að starfa áfram innan hersins og var sendur til Íraks árið 2004 . Khan er jarðaður í Arlington-kirkjugarði . Vísir / AFP Þar segir frá símtali í maí 2004 þar sem móðir hans minnist þess að hafa biðlað til hans að snúa aftur örugglega heim . „ Auðvitað geri ég það . En mamma , þú verður að vita að ég hef skyldum að gegna gagnvart þessum hermönnum og ég get ekki skilið þá eftir varnarlausa , “ en hinn 27 ára Khan féll í sjálfsvígssprengjuárás manns um mánuði síðar . Humayun var staðsettur á Baqubah-herstöðinni , norðaustur af írösku höfuðborginni Bagdad , og eitt af verkefnum hans var hafa eftirlit með hermönnum við inngang herstöðvarinnar . Fórst í sprengjuárásÞann 8. júní 2004 var leigubíl keyrt á miklum hraða í átt að Khan og sveit hans . Khan fyrirskipaði sínum mönnum að hörfa og gekk sjálfur með hendurnar út í átt að leigubílnum , en skömmu áður en bíllinn náði Khan var bíllinn sprengdur í loft upp . BBC segir að Khan hafi með gjörðum sínum náð að bjarga lífi fjölda hermanna og hlaut hann viðurkenningarnar Purple Heart og Bronsstjörnu að sér gengnum . Hann er jarðaður í Arlington kirkjugarðinum , nærri Washington , en Hillary Clinton , forsetaframbjóðandi demókrata , var ein þeirra sem sóttu útför Khan . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .